Παράνομες και αυθαίρετες είναι οι μειώσεις που επιβλήθηκαν μετά το νόμο Κατρούγκαλου σε επικουρικές και σε κύριες συντάξεις, σύμφωνα με δημοσίευμα του Ελεύθερου Τύπου που δημοσιεύει σχετικό έγγραφο του Συνηγόρου του Πολίτη (ΣτΠ).

Στο έγγραφο με ημερομηνία 28 Μαρτίου 2017 ο ΣτΠ απευθύνεται στο υπουργείο Εργασίας, στο ΕΤΕΑ και στο Μετοχικό Ταμείο Πολιτικών Υπαλλήλων (ΜΤΠΥ) και αναφέρει ότι οι μειώσεις των νόμων 4093/2012 επί του αθροίσματος συντάξεων άνω των 1.000 ευρώ και του 3986/2011 στις επικουρικές άνω των 300 ευρώ επιβάλλονται με λάθος τρόπο και σε ανύπαρκτα ποσά, τονίζοντας ότι τα ποσά που έχουν «κρατηθεί παρανόμως» λόγω εσφαλμένων υπολογισμών θα πρέπει να επιστραφούν αναδρομικά στους συνταξιούχους.

Σε επικουρικές συντάξεις που έχουν επανυπολογιστεί, οι μειώσεις που επιβάλλονται με το νόμο 3986/2011 (σ.σ.: Ειδική Εισφορά Συνταξιούχων Επικουρικής Ασφάλισης 3% ως 10% για ποσά άνω των 300 ευρώ), είναι διπλάσιες και τριπλάσιες σε σχέση με την περικοπή που είχαν από το ν. 3986/2011, πριν από τον επανυπολογισμό τους.

Στο ίδιο έγγραφο αποκαλύπτεται και η εξήγηση που δίνει το ΕΤΕΑ για τις αυθαίρετες μειώσεις του ν. 3986/2011. Η εξήγηση με την οποία ουσιαστικά μετατίθενται οι ευθύνες στο υπουργείο Εργασίας αναφέρει ότι «η διαφοροποίηση του ποσού κράτησης του ν. 3986/2011 στην επικουρική σύνταξη οφείλεται σε συμπληρωματικές οδηγίες που έλαβαν η ΗΔΙΚΑ και το ΕΤΕΑ, από το υπουργείο Εργασίας, σχετικά με την εφαρμογή των διατάξεων του ν. 4387/16 στις επανυπολογιζόμενες επικουρικές συντάξεις με ισχύ από τον Σεπτέμβριο του 2016 και εφεξής».